Document ID: 32000D0785

Απόφαση της Επιτροπής
της 6ης Δεκεμβρίου 2000
για τροποποίηση της απόφασης 2000/721/ΕΚ όσον αφορά τη διενέργεια εμβολιασμού για να συμπληρωθούν τα μέτρα για την καταπολέμηση της γρίπης των ορνίθων στην Ιταλία και περί ειδικών μέτρων ελέγχου των μετακινήσεων
[κοινοποιηθείσα υπό τον αριθμό Ε(2000) 3679]
(Κείμενο που παρουσιάζει ενδιαφέρον για τον ΕΟΧ)
(2000/785/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους, που εφαρμόζεται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,
την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(4) και ιδίως το άρθρο 16,
Εκτιμώντας τα ακόλουθα:
(1) Η Επιτροπή εξέδωσε την απόφαση 2000/721/ΕΚ(5) όσον αφορά τη διενέργεια εμβολιασμού για να συμπληρωθούν τα μέτρα για την καταπολέμηση της γρίπης των ορνίθων στην Ιταλία και περί ειδικών μέτρων ελέγχου των μετακινήσεων.
(2) Στην απόφαση 2000/721/ΕΚ προβλέπεται η επανεξέταση του προγράμματος εμβολιασμού, πριν από την 1η Νοεμβρίου 2000.
(3) Η επανεξέταση του προγράμματος εμβολιασμού πραγματοποιήθηκε στις 30 Οκτωβρίου 2000 κατά τη συνεδρίαση ομάδας εργασίας της μόνιμης κτηνιατρικής επιτροπής στην οποία συμμετείχαν εκπρόσωποι των κρατών μελών.
(4) Κρίνεται σκόπιμο να ληφθούν υπόψη ορισμένες τροποποιήσεις των περιορισμών των μετακινήσεων που προβλέπονται στο πρόγραμμα εμβολιασμού και εφαρμόζονται στο ενδοκοινοτικό εμπόριο και να τροποποιηθεί η απόφαση 2000/721/ΕΚ αναλόγως.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2000/721/ΕΚ τροποποιείται ως εξής:
1. Στο άρθρο 3 προστίθεται η ακόλουθη παράγραφος:
"3. Κατά παρέκκλιση από την παράγραφο 1, τα αυγά επώασης και οι νεοσσοί μιας ημέρας μπορούν να αποσταλούν από την Ιταλία εάν προέρχονται ή/και κατάγονται από τις επαρχίες Belluno, Τreviso και Venezia της περιφέρειας Veneto που περιλαμβάνονται στο παράρτημα ΙΙ και εάν αποδειχθεί ότι δεν υπήρξε καμία επαφή ή άλλη επιδημιολογική σχέση όσον αφορά την γρίπη των ορνίθων με γεωργική εκμετάλλευση ή εκκολαπτήριο που βρίσκεται στην περιοχή η οποία περιγράφεται στο παράρτημα Ι. Εφόσον χορηγηθεί η παρέκκλιση αυτή εφαρμόζονται επίσης οι διατάξεις του άρθρου 7."
2. Στο άρθρο 5 η υφιστάμενη παράγραφος γίνεται παράγραφος 1 και προστίθεται η ακόλουθη παράγραφος:
"2. Δεν μπορούν να αποσταλούν από την Ιταλία επιτραπέζια αυγά που προέρχονται ή/και κατάγονται από την περιοχή που περιγράφεται στο παράρτημα Ι."
Άρθρο 2
Τα κράτη μέλη τροποποιούν τα μέτρα τα οποία εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Πληροφορούν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Δεκεμβρίου 2000.

Labels: 18
15
6